সদ্যঘোষিত উচ্চতৰ মাধ্যমিক শিক্ষান্ত পৰীক্ষাত লখিমপুৰ জিলাৰ ধলপুৰৰ এজন ছাত্ৰই ভৰিৰে লিখি লেটাৰসহ প্ৰথম বিভাগত উত্তীৰ্ণ হ'বলৈ সক্ষম হয়। ভৰিৰে আখৰ লিখা, ভৰিৰে ছবি অঁকা, সুন্দৰ গীত গোৱা এই ছাত্ৰজনৰ বিষয়ে জানিবলৈ চাওঁ আহক 'টাইম লাইন অসম'ৰ এক প্ৰতিবেদন।
জন্মতে দুয়োখন হাত অকামিলা হৈ ওপজা ধলপুৰৰ প্ৰয়াত শংকৰ অধিকাৰী আৰু আল্পনা অধিকাৰীৰ পুত্ৰ সৌৰভে ভৰিৰে লিখিয়েই এই সফলতা প্ৰদৰ্শন কৰিবলৈ সক্ষম হৈছে। পৰিয়ালৰ একমাত্ৰ পুত্ৰ সৌৰভৰ একাগ্ৰতা, ধৈৰ্য আৰু অধ্যাৱসায়ৰ বলত ভৰিৰেই লিখি নিজৰ প্ৰতিভাৰ পৰিচয় দিবলৈ সক্ষম হৈছে।
সৌৰভৰ মাতৃয়ে ঘৰ চলোৱাকে ধৰি মেধাৱী ছাত্ৰজনৰ সকলো ক্ষেত্ৰতে দায়িত্ব মূৰ পাতি ল'বলগা হয়। ভৱিষ্যতে সৌৰভে কম্পিউটাৰ অভিযন্তা হোৱাৰ লক্ষ্য থিৰ কৰি লৈ আগবঢ়া সৌৰভে নাৰায়ণপুৰৰ মাধৱদেৱ বিশ্ববিদ্যালয়ত স্নাতক ডিগ্ৰীত নাম ভৰ্তি কৰিছে। পৰিয়ালৰ দুখ-দৈন্যতাৰ মাজতো পুত্ৰৰ এই সফলতাত মাতৃৰ মুখতো অকণি সুখৰ হাঁহি ফুটি উঠিছে।
